Predkladacia správa

Na základe ustanovenia § 70 ods. 2 zákona Národnej rady Slovenskej republiky č. 350/ 1996 Z. z. o rokovacom poriadku Národnej rady Slovenskej republiky predkladá minister obrany Slovenskej republiky Juraj Liška na rokovanie vlády Slovenskej republiky návrh poslankyne Národnej rady Slovenskej republiky Márie Demeterovej na vydanie zákona, ktorým sa mení a dopĺňa zákon č. 726/2004 Z. z. o poskytnutí jednorazového peňažného príspevku osobám zaradeným v rokoch 1948 až 1954 do vojenských táborov nútených prác a pozostalým manželkám po týchto osobách (ďalej len „zákon“).
Cieľom predloženého návrhu zákona je spresniť a čiastočne doplniť tie časti zákona, ktoré súvisia s vojenskými archívnymi dokumentmi a s interpretáciou ich obsahu.
Predkladateľ súhlasí s niektorými návrhmi zmien, ale uplatňuje k nim tieto pripomienky. 

K bodu 1
	Prvý bod je potrebné vypustiť, pretože navrhovaná legislatívna skratka by sa mala vzťahovať na celý zákon, nielen na novelu zákona. Predložená novela zákona neobsahuje zmeny všetkých ustanovení, v ktorých sa príslušné slová používajú. 

K bodu 2
	Druhý bod je potrebné vypustiť. Navrhované ustanovenie je legislatívnotechnicky neprijateľné. V prvej vete navrhovaného § 2 ods. 3 sa právna úprava rozširuje aj na osoby, ktoré neboli zaradené do vojenských táborov nútených prác, pretože pomocné technické prápory boli k 1. máju 1954 reorganizované na technické prápory a klasifikácia „politicky nespoľahlivý“ bola k tomuto dátumu zrušená. Z administratívnych dôvodov mohla byť táto klasifikácia niekedy v dokladoch uvedená, no vojenskú službu vo vojenských táboroch nútených prác nemožno v zákone zamieňať za službu v technických práporoch. Označenie tejto vojenskej služby ako „trestaneckej vojenčiny“ tiež nezodpovedá už zavedenej terminológii. 
V navrhovanej druhej vete § 2 ods. 3 sa znovu rozširuje predmet úpravy zákona, pretože pojem „vojenské tábory nútených prác“ je v § 1 konkretizovaný odkazom na definíciu v zákone č. 87/1991 Zb. o mimosúdnych rehabilitáciách v znení neskorších predpisov, ktorá technické prápory nezahŕňa. 

K bodu 3	
Predkladateľ súhlasí s vecným zámerom navrhovateľky, ale zastáva názor, že tento zámer je potrebné inak legislatívne vyjadriť. Odporúčame príslušný bod preformulovať takto: 
	„V § 3 odsek 2 znie:
„(2) Oprávnená osoba uvedená v § 2 ods. 1 písm. a) zároveň so žiadosťou predloží na ministerstvo doklad o jej zaradení do vojenských táborov nútených prác z dôvodu politickej nespoľahlivosti, ktorý vydá príslušný vojenský archív alebo vojenská registratúra; o dôvode politickej nespoľahlivosti podľa bodu 1 písm. c) až l) prílohy môže oprávnená osoba predložiť aj iný hodnoverný úradný doklad. 1a)“.  
	Poznámka pod čiarou k odkazu 1a znie: „1a) Napríklad § 12 ods. 2 zákona č. 395/              2002 Z. z. o archívoch a registratúrach a o doplnení niektorých zákonov, § 3 zákona Národnej rady Slovenskej republiky č. 154/1994 Z. z. o matrikách.“.     
 	Zároveň po preformulovaní § 3 ods. 2 je potrebné doplniť v predloženej novele zákona sa-mostatný bod, ktorý znie: „V § 3 ods. 3 písm. a) sa slovo „potvrdenie“ nahrádza slovom „doklad“.“.  

K bodu 4
Predkladateľ odporúča vecný zámer navrhovateľky inak legislatívne vyjadriť. Navrhujeme kritériá na posúdenie politickej nespoľahlivosti uviesť v prílohe zákona, pretože vo viacerých častiach nemajú normatívnu povahu. 
Navrhujeme toto znenie príslušného bodu: „V § 2 ods. 1 písm. a) sa čiarka nahrádza bodkočiarkou a pripájajú sa tieto slová: „kritériá na určenie dôvodu zaradenia fyzickej osoby do vojenských táborov nútených prác sú na účely tohto zákona uvedené v prílohe.“. 
Zároveň navrhujeme v predloženej novele zákona doplniť nový bod, ktorý znie: „Príloha k zákonu č. 726/2004 Z. z. znie: „Príloha k zákonu č. 726/2004 Z. z. 
Kritériá na určenie dôvodu zaradenia fyzickej osoby do vojenských táborov nútených prác 
1. Dôvod politickej nespoľahlivosti zaradenia do vojenských táborov nútených prác sa vzťahuje na fyzickú osobu, ktorá 	
a) bola v dokladoch vojenského archívu alebo vojenskej registratúry označená klasifikačným znakom „E“ zavedeným pre politickú nespoľahlivosť, alebo 
b) bola v dokladoch vojenského archívu alebo vojenskej registratúry charakterizovaná vtedajším spoločensky negatívnym slovným výrokom vzťahujúcim sa na politickú nespoľahlivosť, alebo 
c) pred zaradením do vojenských táborov nútených prác bola väznená za pokus o ilegálnu emigráciu alebo stíhaná podľa zákona č. 50/1923 Zb. na ochranu republiky alebo podľa zákona  č. 231/1948 Zb. na ochranu ľudovodemokratickej republiky, alebo bola internovaná v centrali-zovaných kláštoroch, alebo politicky či nábožensky angažovaná, alebo 
d)	pred zaradením do vojenských táborov nútených prác bola kňazom alebo rehoľníkom alebo študovala za kňaza, alebo 
e)	pred zaradením do vojenských táborov nútených prác nesúhlasila s násilnou kolektivizáciou pôdy, alebo bola stíhaná za nesplnenie svojho poľnohospodárskeho kontingentu, alebo 
f)	vlastnila pred zaradením do vojenských táborov nútených prác veľkoobchod alebo pozemky s výmerou nad 20 ha alebo továreň či iný podnik s viac ako desiatimi zamestnancami, alebo
g)	vlastnila pred zaradením do vojenských táborov nútených prác nehnuteľný majetok, ktorý bol zdrojom príjmu najmenej 10 000 Kčs mesačne, alebo
h)	bola po 25. februári 1948 a pred zaradením do vojenských táborov nútených prác odstránená z verejných funkcií akčnými výbormi, alebo
i)	bola potomkom alebo manželom osoby uvedenej v písmenách c) až h), alebo
j)	mala pred zaradením do vojenských táborov nútených prác rodinného príslušníka v zahraničí mimo komunistického bloku, alebo
k)	bola po 25. februári 1948 a pred zaradením do vojenských táborov nútených prác vylúčená z politických dôvodov zo štúdia na školách, alebo
l)	bola pred zaradením alebo počas zaradenia do vojenských táborov nútených prác považovaná za politicky nespoľahlivú Zborom národnej bezpečnosti alebo národným výborom.
 	2. Dôvod uvedený v bode 1 sa nevzťahuje na fyzickú osobu, ktorá podľa dokumentácie vo-jenského archívu alebo vojenskej registratúry bola do vojenských táborov nútených prác zaradená pre stíhanie alebo odsúdenie podľa dekrétu prezidenta republiky č. 16/1945 Zb. II o potrestaní nacistických zločincov, zradcov a ich pomáhačov a o mimoriadnych ľudových súdoch v znení neskorších predpisov alebo podľa dekrétu prezidenta republiky č. 138/1945 Zb. II o trestaní niektorých previnení proti národnej cti, a na fyzickú osobu,  ktorá podľa dokumentácie vojenského archívu alebo vojenskej registratúry bola do vojenských táborov nútených prác zaradená jednoznačne ako politicky spoľahlivá.“.  	 

K bodu 5
Piaty bod predloženej novely je potrebné vypustiť, pretože zákon č. 71/1967 Zb. o správnom konaní (správny poriadok) v znení neskorších predpisov upravuje prerušenie správneho konania, ak podanie nemá všetky potrebné náležitosti, pričom počas prerušenia konania neplynú lehoty na vydanie rozhodnutia. 
K bodu 6 
V texte prechodného ustanovenia je potrebné uviesť, že návrh zákona sa vzťahuje iba na tie začaté konania, ktoré neboli právoplatne skončené. Prechodné ustanovenie je preto potrebné preformulovať takto: 
„Za § 5 sa vkladá § 5a, ktorý vrátane nadpisu znie: 
„§ 5a
Prechodné ustanovenie
Podľa tohto zákona sa dokončia aj konania začaté pred 1. decembrom 2005.“.“ 

	Jednotlivé body je potrebné usporiadať podľa poradia zmenených, prípadne doplnených ustanovení. 

Záver 
Ministerstvo obrany Slovenskej republiky odporúča vláde Slovenskej republiky s predlože-ným poslaneckým návrhom zákona vysloviť súhlas pod podmienkou akceptovania týchto pripomienok.